Plaasaanval: Blye weersiens word tragedie | Suid-Kaap Forum
Editor Wilma Adamson | Wednesday, 25 April 2018, 08:13
In 'n telefoniese onderhoud met die koerant het Marika genoem dat die polisie aanvanklik aan hulle gesê het dat hul ma in die kop geskiet is. "Die lykskouer het egter vir ons gesê dat die koeël deur haar long en hart is en dat sy onmiddellik dood was, wat vir ons 'n groot vertroosting is dat sy nie gely het nie."
Die twee susters in 'n uitbundige oomblik - min het hulle geweet van die tragedie wat voorlê.
Die man het haar met die elektriese koord, wat hulle gebruik het vir die musiek, vasgemaak.
David se hande en voete was met toue vasgebind, waarna hulle sy hande aan sy voete ook vasgemaak en heeltyd sy kop teen die muur gekap en geld geëis het. Toe Shaun hulle na die kluis neem waar hulle die geld en sy wapenversameling gebuit het, het die koorde om Brenda se arms wonderbaarlik losgekom.
"Wat nogal eienaardig was, is dat die mans blykbaar nie presies geweet het wat om met die jaggewere met teleskope te doen nie. Hulle het die wapens gebruik om die goed in die huis stukkend te slaan en met hul aandag verdeel, het tannie Brenda weggehardloop.
"Sy was omtrent 20 meter ver toe drie van hulle haar agternasit. Dit was baie bebos en hulle het haar ingehaal en gewurg en sy het weer begin sing. Die volgende oomblik het sy van die steilte afgegly en tussen bosse beland waar hul haar nie kon sien nie."
Die mans het eindelik besluit om tou op te gooi en die soektog na haar te staak. Sy het bly lê tot dit stil was, maar in die stikdonker kon sy selfs nie haar hande sien nie.
Sy het voel-voel gekruip tot by 'n doringdraadheining, tot haar verbasing op 'n gat daarin afgekom en deurgekruip. "Iemand moes alarm gemaak het of die skoot gehoor het, want in daardie stadium het sy 'n polisiesirene gehoor.
Shaun het na haar geroep, maar sy wou nie dadelik antwoord nie omdat sy bang was dat die mans hom dalk gedwing het om na haar te roep."
Toe hy bly roep het sy geantwoord en die bure het agter die klank van haar stem met hul bakkie aangery, wat haar laat besef het sy is eintlik teen die pad en redding is naby.
Marika het besluit om die hele gebeure te vertel sodat mense kan besef dat hulle nie eens op 'n plek soos Stilbaai heeltemal veilig is nie. "Nie om in vrees te leef nie, maar om bietjie meer te doen om jou veiligheid te verseker."